《跋赵宪唐率更千字文迹》
宋代·刘宰

草非草，真非真。
柳之骨，颜之筋，
欧张瘦硬可通神。众体备，
兼众美。莫臻兴嗣书，
无首亦无尾。当年好事人，
各欲徇所嗜。割载同至定，
得中固为喜。莫将俗眼看，
墨脱字已漫。当年宝匣中，
什袭几岁寒。祗今烟云披，
星斗尚阑干。麟角凤觜毋轻弃，
煎膠续弦端有冀。君不见四窗宝此不宝他，
固应落笔惊风雨，走龙蛇。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。